Magnus Heunicke (S), 2005-10-12:
Den leveringsplan ser vi jo så frem til at få.
Man kan jo så sige, at det er noget besynderligt, at vi skal vente så mange måneder og så mange år på, at man synes, at det er relevant at få lavet en sådan plan.
Men jeg skal bare forstå svaret fra ministeren helt rigtigt: Vil det sige, at det svar, ministeren gav til fru Lene Jensen i Folketinget her i marts måned om, at det forventes at være realistisk at indsætte IC4-togene i januar 2006 og at indsætte IC3-togene på Nordvestbanen og på Sydbanen i også løbet af 2006, så ikke gælder mere, eller hvordan?
Planen er, at de skal indsættes henholdsvis i januar og i løbet af foråret 2006, når vi taler IC4og IC2-tog, og det, DSB er blevet opmærksom på, er, at de ikke er helt sikre på, at leverandøren kan leve op til det løfte, de har givet igen og igen og igen.
Så siger DSB: Det vil vi gerne have endeligt bekræftet nu, for ministeren kan jo ikke stå her i Folketinget og tale imod sandheden.
Og sandheden er altså den, at nu kommer de med en plan, en fuldstændig færdig plan den 1. november, og så kan jeg i løbet af 14 dage, 3 uger derefter svare fuldstændig præcist på, hvornår disse tog kommer i gang.
Jeg håber stadig væk, at de kommer i gang som beskrevet, henholdsvis i januar og i foråret
2006, og jeg vil tro, at den italienske leverandør vil gøre alt overhovedet for at leve op til sine leveringsforpligtelser.
Italienerne er jo i den situation, at der faktisk står små 100 tog klar dernede, og det må være en kolossal likviditetsbelastning, at man ikke leverer togene.
Det er nogle computerting, som der er diskussion om.
Toget har jo været prøvekørt i Danmark også med over 200 km/t., så man er faktisk ganske langt, det hele er klar, men der er nogle edb-problemer, softwareproblemer, har jeg forstået.
Det må de se at få løst, og det er det, vi venter på.
Men jeg håber, at hr. Heunicke er enig med mig i, at hvis der kan være tvivl om sikkerheden, så er det bedre at vente med togene.
Ja, det er klart, det er selvfølgelig det allervigtigste.
Nu var vi en del mennesker, der var samlet til et debatmøde indkaldt af Det Konservative Folkeparti i Næstved i mandags, hvor ministeren skulle komme forbi og præsentere visioner på trafik- og transportområdet.
Vi ventede forgæves, for som jeg nævnte i min indledning, sker der jo hele tiden skandaler og nye forsinkelser, og det skulle ministeren tage sig af hurtigst muligt, og sådan er det selvfølgelig.
Men så vil jeg på vegne af dem, der mødte op og ikke fik spurgt om det, gerne bringe sagen her i Folketinget og få et svar på: Hvornår kan man så forvente, at de IC3-tog, som bliver ledige, efter at IC4-togene kommer ind, er gjort klar til at blive sat ind på Sydbanen og Nordvestbanen – og ikke bare et eller to tog, men sat ind således, at man kan få et løft i køreplanen?
Det var, fordi jeg tager mit job temmelig alvorligt, og når Banestyrelsen pludselig melder ud, at der ikke kan køres særlig hurtigt, så er jeg nødt til at få fat i den administrerende direktør for Banedanmark og indkalde ham til et møde på mit kontor meget hurtigt, og det anså jeg for min hovedopgave den dag.
Det er jo sådan noget, der opstår.
Jeg hørte det kl. 7 om morgenen i Radioavisen.
Så jeg håber på forståelse for, at jeg forsøger at passe mit job bedst muligt.
Hvis togene leveres som forudsat, så er der ingen ændringer i de planer.
Hvis de ikke kommer som forudsat, så må DSB ud og skaffe en plan for at levere erstatningsmateriel.
Jeg ved, at der på markedet er en del erstatningsmateriel, man kan bruge, og det vil forhåbentlig være en relativt kort tidshorisont, det drejer sig om.
Så må DSB jo overveje, om de skal sætte nye tog ind eller lejede tog ind.
Det er ikke noget, jeg kan stå og diskutere her i Folketingssalen.
Jeg ved det ikke, men det er noget, DSB selvfølgelig er ekstremt meget opmærksom på, for selv om hr. Magnus Heunicke måske skulle have en anden opfattelse, så kan jeg sige, at DSB er en meget veldreven virksomhed, der kun ønsker at passe sine kunder bedst muligt, sådan som de fleste virksomheder gør.